Sekolah Kebangsaan Kampong Beraya

Sejarah

Sekolah ini ditubuhkan pada tahun 1967. Nama sekolah ini belum pernah ditukar sejak dari ia ditubuhkan. Ia masih kekal dengan nama SRK Kampung Beraya. Pada tahun 1999 SRK ditukar kepada SK (Sekolah Kebangsaan) kerana untuk menyeragamkan identiti sekolah seluruh Malaysia.
Bangunan ini dibina daripada kayu dan beratapkan daun nipah pada awalnya.  Kemudian sekolah ini diubah suai oleh kerajaan dan atapnya beratapkan zink. Bangunan sekolah ini pada awalnya mempunyai 3 buah bilik darjah dan sebuah bilik pejabat guru dan sebuah bilik pejabat Guru Besar. Jarak sekolah ini dari pusat pentadbiran Bandar Miri ialah lebih kurang 40 km dengan menggunakan jalan bertanah/pasir. Disebabkan itu, juga ia terpisah dari pusat pentadbiran mengakibatkan kemudahan di sini belum lengkap dan tidak mempunyai bekalan elektrik dan air yang bersih.
Sekolah ini mulai dibuka dengan hanya 20 orang murid lelaki dan perempuan. Hanya sebuah kelas Tahun 1 dengan 2 orang guru yang mengajar. Sekolah ini diasaskan oleh seorang guru dengan bantuan orang kampung di sini yang berasal dari Kuching.  Beliaulah mula-mula sekali mengajar di sini dengan belajar di bawah bangunan yang didirikan dengan atap daun, berdinding kulit kayu. Guru tersebut bernama En. Bakhtiar Mindin.
Sekolah ini mendapat namanya daripada nama kampung ini sendiri iaitu Kampung Beraya. Kalau diikut maksud, 'beraya' dalam kamus ialah berpesta, tetapi bagi penduduk kampung di sini tidak ada membawa apa-apa erti.  Terdapat juga sebuah kisah lampau sebelum kampung ini diberi nama Kampung Beraya.  Orang di sini menceritakan bahawa terdapat seorang wanita cantik yang selalu datang ke kampung ini. Wanita tersebut berketurunan Dalih, rupa parasnya sungguh cantik. Setiap kali wanita cantik itu datang, orang ramai akan berpusu-pusu datang menyambut wanita tersebut di tepi pantai seolah-olah ia sebuah pesta/perayaan.  Orang ramai yang datang untuk menyaksikan kecantikan wanita tersebut hingga tidak terbilang banyaknya. Orang tua-tua mengatakan, kalau pokok kelapa diletak di pantai ini, batang pokok tersebut hancur dipijak oleh orang yang datang. Daripada kisah inilah kampung ini dinamakan Kampung Beraya.
Kini setelah 37 tahun penubuhannya, SK Kampung Beraya sudah dihubungi oleh sistem jalan raya yang baik. Sistem jalan raya Trans Borneo Highway dibina bermula awal tahun 2003 dan siap melepasi kawasan dari Maktab Perguruan Sarawak hingga Bekenu melalui Jalan Bakam.  Kemudahan elektrik ke kawasan kampung bermula pada tahun tersebut.  Bagi sekolah, kemudahan elektrik mula dibekalkan pada tahun 2004 sejajar dengan kehendak kementerian Pendidikan untuk memperkenalkan ICT kepada seluruh sekolah di Malaysia.
Pada masa sekarang, S.K Kampung Beraya mempunyai 6 buah bilik kelas, bilik guru besar, bilik guru, perpustakaan, bilik RMT dan 5 kuarters guru. Jumlah staf ialah sebanyak 13 orang. Pada tahun 2006, S.K Kampung Beraya mendapat perluasan bagi pembinaan bangunan prasekolah yang siap pada tahun berikutnya hingga kini.

Bendera sekolah

Panjang = 2 meter
Lebar setiap jalur = 1 kaki = 30 cm
Warna hijau melambangkan kebersihan dan kesegaran desa.
Warna kuning pula melambangkan kedaulatan raja dan undang-undang.
Maskot sekolah ialah seekor RUSA yang membawa makna (R) Rajin,
(U) Usaha, (S) Satu, (A) Amalan. Haiwan ini juga membawa keunikan di mata penduduk Kampung Beraya.
Unggul pula ialah cogan kata yang menjadi teras dan lambang kejayaan sekolah.

Lagu Sekolah

Unggul menjadi teras kita
Lambang kebanggaan kita semua
Di S.K kampung Beraya
Apaku kata pasti ku kotakan
Berbekalkan semangat yang waja
Akan ku tempuhi segalanya
Rintangan dan halangan
Demi namamu oh sekolahku
c/  S.K Kampung Beraya
Namamu ku sanjung dan ku puja
Hanya kau satu tiada duanya
Tidak pernahku melupakan
budimu ku kenang jasa tidak terhingga
keranamu ku insan berguna
Kepada agama nusa bangsa
ku ikrarkan janji dengan setia
walau kau jauh dari pandangan mata
namun di hatiku tetap setia
Oh S.K Kampung Beraya

Logo Sekolah

WARNA KUNING = Kesungguhan dan ketabahan seta kejayaan yang diimpikan
WARNA HIJAU = Ketenteraman dan keselesaan
WARNA PUTIH = Budi pekerti yang mulia
WARNA HITAM = Tegas dan berdisiplin tinggi
LIMA GELUNG = Semangat kesukanan  yang jitu untuk menuju kecemerlangan dalam bidang akademik dan sukan.
SIJIL = Dilambangkan sebagai ilmu pengetahuan yang menjadi nadi untuk mencapai kejayaan.
TERUS UNGGUL = Cogan kata sekolah yang menginginkan kejayaan berterusan dalam kurikulum dan kokurikulum.